ბანკი რესპუბლიკა - ვიკიპედია

# ბანკი რესპუბლიკა

### ვიკიპედიიდან

ბანკი "რესპუბლიკა" — კომერციული ბანკი საქართველოში.

1995-1996 წლებში ბანკმა შემოიერთა კომერციული ბანკები "უნივერსიტეტბანკი" და "ენგური", რამაც განაპირობა აქტივებითა და კადრებით მისი გაძლიერება. გაიხსნა დელისისა და სამტრედიის ფილიალები. 1996 წელს ჩატარდა პირველი საერთაშორისო აუდიტორული შემოწმება აუდიტორული კომპანია KPMG-ს მიერ.

1997 წელს ბანკი "რესპუბლიკა" გაწევრიანდა და ჩაერთო Western Union-ის საერთაშორისო ქსელში, შეიძინა SWIFT-ის აქციები და ჩაერთო მის საგადამხდელო სისტემაში.

1998 წელს მსოფლიოს, ძირითადად კი აღმოსავლეთის ბაზარზე არსებულმა კრიზისმა გავლენა მოახდინა რუსეთის ეკონომიკურ კონიუნქტურაზე. ამ ფაქტორმა იმოქმედა საქართველოს ეკონომიკაზეც. წარმატებული ბანკების ერთი ნაწილი ლიკვიდურობის პრობლემის წინაშე დადგა, მათი კლიენტები კი ბაზარზე შემორჩენილ ბანკებს შორის გადანაწილდნენ. სტაბილურობა, თავისუფალი ფულადი სახსრები, სწრაფი და მაღალი ხარისხის მომსახურება - აი, ის კრიტერიუმები, რითაც ბანკმა "რესპუბლიკამ" მიიზიდა კლიენტები და სერიოზული კონკურენცია გაუწია ბაზარზე არსებულ მოწინავე ბანკებს. ექსპლუატაციაში შევიდა ბანკის ახალი შენობა, რომელიც თავისი დიზაინით, ტექნიკური და საკომუნიკაციო აღჭურვილობით საერთაშორისო სტანდარტებს შეესაბამებოდა.

1999 წელს ბანკმა მონაწილეობა მიიღო მსოფლიო ბანკის სოფლის მეურნეობის განვითარების პროექტში. პროგრამის ფარგლებში გაცემულ იქნა 2 მლნ აშშ დოლარის ოდენობის საკრედიტო რესურსი.

2000-2001 წლებში გაფართოვდა და განვითარდა საბანკო ობიექტების ქსელი, გაიხსნა გლდანისა და სადგურის ფილიალები, რომლებიც ემსახურება როგორც იურიდიულ, ასევე ფიზიკურ პირებს, დაინერგა მომსახურების ერთიანი სტანდარტი. 2000 წელს ამოქმედდა საქართველოში პირველი სადღეღამისო სერვისცენტრი.

2001 წელს ბანკი გაწევრიანდა VISA International-ის საერთაშორისო სისტემაში, დაინერგა ბუღალტრული აღრიცხვის საერთაშორისო სტანდარტები.

2002 წელს მნიშვნელოვანი ნაბიჯები გადაიდგა ბანკის ფინანსური ტექნოლოგიების განვითარებისთვის, ამუშავდა კლიენტებთან ავტომატურ რეჟიმში სამუშაო პროგრამები, შემუშავდა რისკის მართვის სისტემები. კლიენტთა მომსახურების გასაუმჯობესებლად გაიხსნა ახალი სერვისცენტრები.

2003 წელს ბანკი განსაკუთრებულ ყურადღებას უთმობდა თანამედროვე ტექნოლოგიური პროდუქტების დანერგვას და მათი რეალიზაციის ხელშეწყობას. ამავე წელს დაიწყო ბანკ "რესპუბლიკის" ახალი სათავო შენობის, ასევე ფალიაშვილის ქუჩაზე და დიღმის მასივში ახალი სერვისცენტრების მშენებლობა.

2004 წელს ბანკის მუშაობა კვლავ მიმართული იყო საქმიანობის უნივერსალიზაციისკენ. წმინდა მოგების მაჩვენებლის შეფარდებამ საწესდებო კაპიტალთან და აქტივებთან 2004 წელს უმაღლესი შედეგი აჩვენა. ბანკმა შეინარჩუნა განვითარების ტრადიციად ქცეული მაღალი ზრდის ტემპები, საბაზრო პოზიციების განმტკიცება, კლიენტები და ქვეყნის ერთ-ერთი წამყვანი საფინანსო ინსტიტუტის საიმედო იმიჯი.

2005 წლიდან ბანკმა "რესპუბლიკამ" თანამშრომლობა წამოიწყო საერთაშორისო კომერციულ ბანკ "Commerzbank"-თან. პირველად ამიერკავკასიაში "Commerzbank"-მა 4 მლნ დოლარის საკრედიტო ხაზი გამოყო ბანკ "რესპუბლიკისათვის". ამ თანამშრომლობის საფუძველი გახდა KFW-ს (გერმანიის განვითარების ბანკი) საგარანტიო ფონდის პროექტი. KFW-სა და "Commerzbank"-თან თანამშრომლობით ბანკმა "რესპუბლიკამ" მნიშვნელოვანი ნაბიჯი გადადგა წინ და ქართული საბანკო ინდუსტრია ახალ საფეხურზე გადაიყვანა. 2005 წელი ბანკ "რესპუბლიკისათვის" აღსანიშნავია ფილიალთა ქსელის გაფართოებით. ბანკის მრავალრიცხოვან სერვისცენტრებსა და ფილიალებს ქ. ზუგდიდის ფილიალიც დაემატა, რომელიც მომხმარებელს ტრადიციულად მაღალ ხარისხსა და მრავალფეროვან მომსახურებას სთავაზობს.

დღესდღეობით ბანკი "რესპუბლიკა" არის საბანკო ინსტიტუტი, რომელიც კლიენტებს სთავაზობს საბანკო-საფინანსო პროდუქტების ფართო არჩევანს კონკურენტული პირობებითა და პერსონიფიცირებული მომსახურებით.

Retrieved from "http://ka.wikipedia.org../../../%E1%83%91/%E1%83%90/%E1%83%9C/%E1%83%91%E1%83%90%E1%83%9C%E1%83%99%E1%83%98_%E1%83%A0%E1%83%94%E1%83%A1%E1%83%9E%E1%83%A3%E1%83%91%E1%83%9A%E1%83%98%E1%83%99%E1%83%90.html"

კატეგორია: საქართველოს ბანკები

##### Views

- სტატია
- განხილვა
- მიმდინარე შესწორება

##### ძიება